Komisijos sprendimas
2001 m. gruodžio 28 d.
nustatantis grynaveislių veislinių galvijų genetinio identifikavimo metodus ir iš dalies keičiantis Sprendimus 88/124/EEB bei 96/80/EB
(pranešta dokumentu Nr. C(2001) 4709)
(tekstas svarbus EEE)
(2002/8/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1977 m. liepos 25 d. Tarybos direktyvą 77/504/EEB dėl grynaveislių veislinių galvijų [1] su paskutiniais pakeitimais, padarytais Reglamentu (EEB) Nr. 3768/85 [2], ypač į jos 6 straipsnio 1 dalį,
atsižvelgdama į 1987 m. birželio 18 d. Tarybos direktyvą 87/328/EEB dėl grynaveislių veislinių galvijų pripažinimo tinkamais veisimui [3], ypač į jos 3 straipsnį,
kadangi:
(1) Direktyvoje 77/504/EEB Komisijai leidžiama nustatyti kilmės pažymėjime nurodytiną išsamią informaciją.
(2) Direktyvoje 87/328/EEB Komisijai leidžiama be kraujo grupės tyrimo nustatyti kitus reikalingus veisimo tikslams pripažintų tinkamais grynaveislių galvijų patinų genetinio identifikavimo metodus.
(3) 1988 m. sausio 21 d. Komisijos sprendime 88/124/EEB, nustatančiame grynaveislių veislinių galvijų spermos ir embrionų kilmės pažymėjimų pavyzdžius ir šiuose pažymėjimuose nurodytiną informaciją [4], reikalaujama grynaveislių veislinių galvijų spermos bei embrionų sertifikatuose nurodyti karvės donorės bei sėklinimui skirto buliaus kraujo grupes.
(4) 1996 m. sausio 12 d. Komisijos sprendime 96/80/EB, nustatančiame veislinių galvijų kiaušialąsčių kilmės pažymėjimų pavyzdžius ir šiuose pažymėjimuose nurodytiną informaciją [5], reikalaujama grynaveislių veislinių galvijų kiaušialąsčių sertifikatuose nurodyti karvės donorės kraujo grupę.
(5) Kraujo grupių tyrimas jau nėra laikomas vertingu genetinio gyvūnų identifikavimo metodu, o dažniausiai taikomas su genomu susijęs metodas, ypač DNR tyrimas.
(6) Todėl būtina priimti nuostatą, leidžiančią sertifikuojant grynaveislius veislinius galvijus taikyti genetinio identifikavimo metodus, lygiaverčius kraujo grupės tyrimui.
(7) Šiame reglamente numatytos priemonės atitinka Zootecnikos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Veisimui skirtų grynaveislių galvijų identifikavimui šalia kraujo grupės tyrimo patvirtinamas bet kuris kitas genomo analize paremtas tyrimas, suteikiantis lygiavertes garantijas ir pakankamai konkretus, kad gyvūno kilmę patvirtintų maždaug 99,0 % tikslumu.
2 straipsnis
Sprendimas 88/124/EEB iš dalies keičiamas taip:
1) 1 straipsnio pirmoji įtrauka pakeičiama taip:
"- buliaus, iš kurio paimta sperma, atnaujinti Sprendimo 86/404/EEB 1 straipsnyje išvardyti duomenys, įskaitant jo kraujo grupę arba tyrimų rezultatus, kurie suteikia lygiavertes mokslines garantijas patvirtinant jo kilmę,".
2) 2 straipsnio 1 dalies pirmoji įtrauka pakeičiama taip:
"- karvės donorės ir skirto sėklinimui buliaus atnaujinti Sprendimo 86/404/EEB 1 straipsnyje išvardyti duomenys, įskaitant jų kraujo grupes arba tyrimų rezultatus, kurie suteikia lygiavertes mokslines garantijas patvirtinant jų kilmę,".
3) I priedo I skyriuje pateiktame kilmės pažymėjimo pavyzdyje žodžiai "Kraujo grupė:………." pakeičiami žodžiais "Kraujo grupė arba lygiavertis tyrimas, patvirtintas remiantis Bendrijos teisės aktais:………………….(nurodykite tyrimą ir rezultatus)";
4) II priedo I skyriaus A ir B dalyse pateiktame kilmės pažymėjimo pavyzdyje žodžiai "Kraujo grupė:………." pakeičiami žodžiais "Kraujo grupė arba lygiavertis tyrimas, patvirtintas remiantis Bendrijos teisės aktais:………………….(nurodykite tyrimą ir rezultatus)".
3 straipsnis
Sprendimo 96/80 1 straipsnio pirmoji įtrauka pakeičiama taip:
"- karvės donorės atnaujinti Sprendimo 86/404/EEB 1 straipsnyje išvardyti duomenys, įskaitant jos kraujo grupę arba tyrimų rezultatus, kurie suteikia lygiavertes mokslines garantijas patvirtinant jų kilmę,"
.
4 straipsnis
Šis sprendimas skirtas valstybėms narėms.
Priimta Briuselyje, 2002 m. gruodžio 28 d.